|  |  |
| --- | --- |
|  | **ÁFORM UM LAGASETNINGU**  *– sbr. samþykkt ríkisstjórnar frá 10. mars 2017, 1.-4. gr.* |
| **Málsheiti og nr.** | Frumvarp til breytinga á lögum um úrvinnslugjald, nr. 162/2002 (hringrásarhagkerfi, umbúðir, ökutæki o.fl.) |
| **Ráðuneyti /verkefnisstjóri** | Umhverfis-, orku- og loftslagsráðuneytið / Trausti Ágúst Hermannsson |
| **Innleiðing EES-gerðar?** | Já  Nei |
| **Dags.** | 23. júní 2023 |

|  |
| --- |
| 1. **Úrlausnarefni** |
| 1. **Forsaga máls og tilefni**   Með lögum nr. 103/2021 sem tóku að fullu gildi þann 1. janúar sl. og innleiddu tilskipanir Evrópuþingsins og ráðsins (ESB) 2018/850, (ESB) 2018/851, (ESB) 2018/852 og (ESB) 2019/904 frá 5. júní 2019, voru fleiri tegundir umbúða felldar undir framlengda framleiðendaábyrgð en verið hafði fram að því og eru nú allar tegundir umbúða látnar sæta úrvinnslugjaldi. Í núgildandi lögum um úrvinnslugjald er almenna reglan sú að framleiðendur og innflytjendur gefi upp þyngd og tegund umbúða utan um vörur sem fluttar eru inn en í þeim tilvikum þegar staðfestar upplýsingar um umbúðir fást ekki er þeim heimilt að gefa upp meginsöluumbúð viðkomandi vöru og greiða úrvinnslugjald í samræmi við reiknireglur sem koma fram í viðauka XVIII við lögin. Með lögum nr. 103/2021 voru einnig gerðar grundvallarbreytingar á ákvæðum um úrvinnslugjald á ökutæki frá því sem verið hafði þannig að nú er gerður greinarmunur á annars vegar úrvinnslugjaldi sem innheimt skal við nýskráningu ökutækja sem nær þá til ábyrgðar framleiðenda og innflytjenda á úrvinnslu ökutækis og hins vegar á skilagjaldi á skráningarskyld ökutæki sem innheimt er reglulega af skráðum eiganda ökutækis, sem á móti á rétt á að fá endurgreitt skilagjald fyrir ökutæki þegar því er skilað á móttökustöð til endurnýtingar eða förgunar. Að höfðu samráði við Skattinn var ákveðið við undirbúning frumvarpsins sem varð að lögum nr. 103/2021 að hagræði væri af því ef álagning úrvinnslugjalds á ökutæki færi fram samhliða nýskráningu ökutækis en ekki í gegnum tollafgreiðslu, eins og venja er við álagningu úrvinnslugjalds.   1. **Hvert er úrlausnarefnið?**   Í ljós hafa komið vandkvæði við álagningu úrvinnslugjalds á umbúðir þar sem innflytjendur og tollmiðlarar hafa í mörgum tilvikum ekki upplýsingar um meginsöluumbúð þeirra vara sem þeir flytja inn, líkt og reiknilíkan viðauka XVIII gerir ráð fyrir. Af þeim sökum er nauðsynlegt að setja inn tímabundna heimild til að ákvarða úrvinnslugjaldið miðað við líklegustu tegund umbúða eða sem fast gjald í þeim tilvikum þegar innflytjandi getur hvorki gefið upp þyngd og tegund umbúða né meginsöluumbúð. Jafnframt er nauðsynlegt að bæta inn tollskrárnúmerum í viðauka XVIII til að ná utan um allar vörur og umbúðir þeirra sem eiga að bera úrvinnslugjald. Þá eru vísbendingar um að í einhverjum tilvikum sé álagning úrvinnslugjalds á ökutæki með þeim hætti að gjaldið leggist á nýskráðan eiganda ökutækis en ekki innflytjanda. Unnið hefur verið að tæknilegri lausn á þeim vanda með Skattinum til að álagningin nái því markmiði sem að var stefnt en nauðsynlegt er að gera einnig tilteknar breytingar á lögunum, m.a. að kveða skýrar á um gjalddaga og innheimtu gjaldsins.   1. **Að hvaða marki duga gildandi lög og reglur ekki til?**   Það skortir í lögin sérstaka heimild til ákvörðunar álagningar úrvinnslugjalds þegar innflytjandi hefur ekki þær upplýsingar sem krafist er skv. lögunum. Þá þarf að skýra álagningu úrvinnslugjalds á ökutæki með tilliti til gjalddaga og hlutverks Skattsins þar sem lög um úrvinnslugjald miða að mestu leyti við álagningu við innflutning, og þá í gegnum tollafgreiðslu, en sérsjónarmið eiga við um álagningu ökutækja þar sem hún fer fram við nýskráningu. |
| 1. **Markmið** |
| 1. **Stefna hins opinbera á viðkomandi málefnasviði/málaflokki**   Að innleiða hringrásarhagkerfi á Íslandi.   1. **Markmið sem að er stefnt með lagasetningu í ljósi úrlausnarefnis og stefnu stjórnvalda**   Að ná þeim markmiðum sem að var stefnt með lögum nr. 103/2021, sem tóku að fullu gildi þann 1. janúar sl., að skapa sem fyrst skilyrði fyrir myndun hringrásarhagkerfis í íslenskri löggjöf í því skyni að ýta undir bætta endurnýtingu og endurvinnslu úrgangs og draga verulega úr myndun hans. Liður í því er að allar umbúðir séu í framlengdri framleiðendaábyrgð og um leið að framleiðendur og innflytjendur greiði úrvinnslugjald sem lagt er á ökutæki og beri þannig ábyrgð á kostnaði við úrvinnslu ökutækisins, í stað þess að sá kostnaður lendi á skráðum eiganda. |
| 1. **Leiðir** |
| 1. **Ekkert aðhafst - hvaða afleiðingar hefði það?**   Hætta er á því að innflytjendur og tollmiðlarar sem hafa ekki fullnægjandi upplýsingar um tegund umbúða sem þeir flytja inn muni í einhverjum tilvikum gefa rangar upplýsingar um umbúðir og álagning úrvinnslugjaldsins endurspegli þá ekki raunverulegan innflutning á umbúðum. Núverandi ástand getur valdið vandkvæðum við tollafgreiðslu tiltekinna vara og hugsanlega leitt til þess að tollmiðlarar og innflytjendur teljist hafa gerst brotlegir gegn ákvæðum tollalaga fyrir að gefa rangar upplýsingar. Einnig er hætta á að reiknilíkan það sem birtist í viðauka XVIII við lögin og nær til umbúða nái ekki til allra vara sem fluttar eru til landsins í tilteknum umbúðum ef ekki verða gerðar nauðsynlegar uppfærslur á tollskrárnúmerum sem koma fram í töflunni. Eins og fyrirkomulagið er núna er hætta á því að úrvinnslugjald á ökutæki leggist á nýskráða eigendur þeirra í stað innflytjenda eins og upphaflega var stefnt að og að óvissa verði um álagninguna og innheimtu gjaldsins þar sem kveða þarf skýrar á um fyrirkomulag innheimtunnar.   1. **Önnur úrræði en lagasetning sem metin hafa verið**   Unnið hefur verið að tæknilegri lausn Skattsins og Samgöngustofu sem leiðir til þess að hægt sé að leggja úrvinnslugjald á innflytjanda ökutækis við nýskráningu þess en gera þarf breytingar á lögunum til að tryggja ferlið. Einnig hefur verið unnið að tæknilegri lausn Skattsins og hugbúnaðarhúsa hvað varðar álagningu á umbúðir í þeim tilvikum þegar innflytjandi getur ekki gefið upp þyngd og tegund umbúða né nýtt sér reiknilíkan viðauka XVIII með því að tilgreina meginsöluumbúð en lausnin kallar einnig á lagabreytingu.   1. **Mögulegar leiðir við lagasetningu**   Breyting á lögum um úrvinnslugjald. |
| 1. **Hvaða leið er áformuð og hvers vegna?** |
| 1. **Stutt lýsing á þeirri leið sem áformuð er og rökstuðningur fyrir henni**   Áformað er að gera nauðsynlegar lagfæringar á lögum nr. 162/2002 um úrvinnslugjald.   1. **Helstu fyrirhuguðu breytingar á gildandi lögum og reglum, hvort heldur bætt er við eða fellt brott**  * Kveða með skýrari hætti á um gjalddaga úrvinnslugjalds á ökutæki í 6. gr. laganna. * Gera breytingar á 9. gr. til að skýra betur heimildir Skattsins. * Uppfæra fjögur tollskrárnúmer í töflu í 6. mgr. 7. gr. * Skýra 10. gr. með hliðsjón af álagningu úrvinnslugjalds á ökutæki í 6. gr. laganna. * Samræma 11. gr. laganna við 6. og 10. gr. * Hugsanleg breyting á 4. mgr. 15. gr. laganna sem kveður á um heimild Úrvinnslusjóðs til endurgreiðslu úrvinnslugjalds í ákveðnum tilvikum. * Tilfærsla á tveimur tollnúmerum úr viðauka XI yfir í XIA * Setja inngang í viðauka XVIII þar sem reiknireglan sem álagning á umbúðir byggir á er skýrð. * Uppfæra viðauka XVIII að teknu tillits til tollskrárnúmera sem vantar. * Setja inn bráðabirgðaákvæði í lögin sem felur í sér heimild til ákvörðunar á úrvinnslugjaldi í þeim tilvikum þegar innflytjandi hefur ekki upplýsingar um þyngd og tegund umbúða eða um meginsöluumbúð. |
| 1. **Samræmi við stjórnarskrá og þjóðarétt – aðrar grundvallarspurningar** |
| 1. **Koma áformin inn á svið stjórnarskrár og þjóðréttarskuldbindinga?**   Gæta þarf að 40. og 77. gr. stjórnarskrár sem varða skattlagningu.   1. **Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu?**   Nei   1. **Er önnur grundvallarlöggjöf sem taka þarf tillit til?**   Nei |
| 1. **Samráð** |
| 1. **Hverjir eru helstu hagsmunaaðilar?**   Atvinnulífið, Úrvinnslusjóður og Skatturinn**.**   1. **Er skörun við stjórnarmálefni annarra ráðuneyta?**   Fjármála- og efnahagsráðuneytisins, þar sem álagning úrvinnslugjalds er í höndum Skattsins.   1. **Samráð sem þegar hefur farið fram**   Ráðuneytið hefur verið í samráði við Úrvinnslusjóð, Skattinn, Samtök verslunar og þjónustu og fjármála- og efnahagsráðuneytið. Sú vinna og samtal verður nýtt áfram inn í þessa vinnu.   1. **Fyrirhugað samráð**   Frekara samráð verður haft við fjármála- og efnahagsráðuneytið, Skattinn, Úrvinnslusjóð og Samtök verslunar og þjónustu. |
| 1. **Mat á áhrifum þeirrar leiðar sem áformuð er** |
| 1. **Niðurstaða frummats á áhrifum, sbr. fylgiskjal** Frumvarpið hefur engin fjárhagsáhrif fyrir ríkissjóð þar sem framlengd framleiðendaábyrgð er útfærð hér á landi með álagningu úrvinnslugjalds, sbr. lög nr. 162/2002 um úrvinnslugjald, og Úrvinnslusjóður sér síðan um að nýta allar tekjur af gjaldinu til viðeigandi verkefna sem skilgreind eru í lögum. Samfélagslegur ávinningur er hins vegar mikill þar sem lagasetningin miðar að því að tryggja skilvirkni álagningar úrvinnslugjaldsins með uppfærslu tollskrárnúmera vegna umbúða, skýrari reglum um álagningu gjaldsins á ökutæki og bráðabirgðaákvæði vegna þeirra tilvika er framleiðendur og innflytjendur geta ekki tilgreint meginsöluumbúðir. |
| 1. **Næstu skref, innleiðing** |
| 1. **Hefur verið gerð verkefnisáætlun fyrir frumvarpssmíðina?**   Já   1. **Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?**   Í kjölfar fullrar gildistöku laga nr. 103/2021 þann 1. janúar sl. og frá því umbúðaálagning tók gildi þann 1. mars sl. hafa aðilar verið samskiptum og þá töluverðum í kjölfar þess að áhyggjur af vanda innflytjenda og tollmiðlara voru viðraðar. Undirbúningur er vel á veg kominn og aðilar eiga því ekki að þurfa langan tíma til að bregðast við.   1. **Hvaða forsendur þurfa að vera fyrir hendi til að lagasetning beri árangur?**   Samvinna Skattsins, Úrvinnslusjóðs og Samgöngustofu er forsenda þess að vel takist til. Jafnframt þarf að tryggja að hugbúnaðarhúsin og tollmiðlarar verði tilbúnir. Málið hefur verið í undirbúningi frá því í mars sl. með samtali við Skattinn, Úrvinnslusjóð, fjármála- og efnahagsráðuneytið og Samtök verslunar og þjónustu og eru aðilar meðvitaðir um þær breytingar sem þarf að gera.   1. **Mælikvarðar á árangur og útkomu**   Virkni kerfisins, þ.e. að álagning á vöruflokka endurspegli og taki mið af þeim umbúðum sem eru fluttar inn til landsins og koma til úrvinnslu hér á landi. Jafnframt að innflytjendur skráningarskyldra ökutækja greiði sannanlega úrvinnslugjaldið sem á þau er lagt en ekki eigendur ökutækjanna.   1. **Hefur verið hugað að því að afla gagna til að meta árangur þegar þar að kemur?** |
| 1. **Annað** |
|  |
| 1. **Fylgiskjöl** |
| 1. **Mat á áhrifum lagasetningar – Frummat, sbr. eyðublað** 2. **Önnur fylgiskjöl eftir atvikum** |